Philosophia historiae
Philosophia historiae est philosophicum historiae eiusque disciplinae academicae studium. Quod vocabulum ab Voltario (1694–1778), philosopho Francico, excogitatum est. Coniecturalis historiae philosophia et critica historiae philosophia (nunc analytica appellata) in philosophia hodierna distingui solent, quarum illa significationem propositumque rationis historicae, haec fundamenta implicationesque historiae et praeterea rationem historicam tractat. Quae nomina ex distinctione philosophiae criticae et philosophiae coniecturalis a C. D. Broad (1887–1971), philosopho Anglico, derivantur. Aristoteles (384–322 a.C.n.) in Poetica arguit poesin historia superiorem esse, quia poesis de rebus quae verae esse debent, potius quam rebus quae verae tantum sunt.